CELEX: 32017R2415
Language: el
Date: 2017-12-21 00:00:00
Title: Κανονισμός (ΕΕ) 2017/2415 του Συμβουλίου, της 21ης Δεκεμβρίου 2017, για την τροποποίηση του κανονισμού (ΕΕ) αριθ. 356/2010 για την επιβολή ορισμένων συγκεκριμένων περιοριστικών μέτρων κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία

22.12.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 343/33
            
         ΚΑΝΟΝΙΣΜΌΣ (ΕΕ) 2017/2415 ΤΟΥ ΣΥΜΒΟΥΛΊΟΥ
   της 21ης Δεκεμβρίου 2017
   για την τροποποίηση του κανονισμού (ΕΕ) αριθ. 356/2010 για την επιβολή ορισμένων συγκεκριμένων περιοριστικών μέτρων κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία
   TO ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 215,
   Έχοντας υπόψη την απόφαση (ΚΕΠΠΑ) 2017/2427 του Συμβουλίου, της 21ης Δεκεμβρίου 2017, για την τροποποίηση της απόφασης 2010/231/ΚΕΠΠΑ για περιοριστικά μέτρα κατά της Σομαλίας (1),
   Έχοντας υπόψη την κοινή πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Στις 26 Απριλίου 2010, το Συμβούλιο εξέδωσε τον κανονισμό (ΕΕ) αριθ. 356/2010 (2), ο οποίος επιβάλλει ορισμένα συγκεκριμένα περιοριστικά μέτρα κατευθυνόμενα κατά των φυσικών και νομικών προσώπων, οντοτήτων και φορέων που ορίζονται στο παράρτημα I του εν λόγω κανονισμού, όπως προβλέπεται στην απόφαση (ΑΣΑΗΕ) 1844 (2008) του Συμβουλίου Ασφαλείας των Ηνωμένων Εθνών, όπως τροποποιήθηκε στη συνέχεια.
            
         
               (2)
            
            
               Στις 14 Νοεμβρίου 2017 το Συμβούλιο Ασφαλείας των Ηνωμένων Εθνών εξέδωσε την ΑΣΑΗΕ 2385 (2017). Σε ό,τι αφορά την εξαίρεση από τη δέσμευση περιουσιακών στοιχείων και την απαγόρευση διάθεσης κεφαλαίων σε σχέση με την έγκαιρη παράδοση επείγουσας ανθρωπιστικής βοήθειας στη Σομαλία, η ΑΣΑΗΕ 2385 (2017) διατήρησε την αναφορά σε μη κυβερνητικές οργανώσεις «που συμμετέχουν στο σχέδιο Ανθρωπιστικής Ανταπόκρισης των Ηνωμένων Εθνών για τη Σομαλία», η οποία εισήχθη με την ΑΣΑΗΕ 2244 (2015), αντί της αναφοράς σε μη κυβερνητικές οργανώσεις που «συμμετέχουν στη γενική έκκληση των ΗΕ για τη Σομαλία».
            
         
               (3)
            
            
               Στις 21 Δεκεμβρίου 2017, το Συμβούλιο εξέδωσε την απόφαση (ΚΕΠΠΑ) 2017/2427 προκειμένου να ληφθεί υπόψη η ως άνω αλλαγή.
            
         
               (4)
            
            
               Η τροποποίηση αυτή εμπίπτει στο πεδίο εφαρμογής της Συνθήκης και, επομένως, απαιτείται κανονιστική δράση στο επίπεδο της Ένωσης, κυρίως για να διασφαλιστεί η ομοιόμορφη εφαρμογή της σε όλα τα κράτη μέλη.
            
         
               (5)
            
            
               Ο κανονισμός (ΕΕ) αριθ. 356/2010 θα πρέπει συνεπώς να τροποποιηθεί αναλόγως,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο άρθρο 4 του κανονισμού (ΕΕ) αριθ. 356/2010, η παράγραφος 1 αντικαθίσταται από το ακόλουθο κείμενο:
   
      «1.   Το άρθρο 2 παράγραφοι 1 και 2 δεν εφαρμόζεται στη διάθεση κεφαλαίων ή οικονομικών πόρων για την εξασφάλιση της έγκαιρης παράδοσης της επειγόντως απαιτούμενης ανθρωπιστικής βοήθειας στη Σομαλία από τα Ηνωμένα Έθνη, από τις ειδικευμένες οργανώσεις ή προγράμματά τους, από ανθρωπιστικές οργανώσεις με δικαίωμα παρατηρητή στη Γενική Συνέλευση των Ηνωμένων Εθνών οι οποίες παρέχουν ανθρωπιστική βοήθεια, και τους εκτελεστικούς εταίρους τους, συμπεριλαμβανομένων των ΜΚΟ που χρηματοδοτούνται διμερώς ή πολυμερώς και συμμετέχουν στο σχέδιο Ανθρωπιστικής Ανταπόκρισης των Ηνωμένων Εθνών για τη Σομαλία.».
   
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Δεκεμβρίου 2017.
      
         
            Για το Συμβούλιο
         
         
            Ο Πρόεδρος
         
         M. MAASIKAS
      
   
   
      (1)  Βλέπε σελίδα 78 της παρούσας Επίσημης Εφημερίδας.
   
      (2)  Κανονισμός (ΕΕ) αριθ. 356/2010 του Συμβουλίου, της 26ης Απριλίου 2010, για την επιβολή ορισμένων συγκεκριμένων περιοριστικών μέτρων κατά ορισμένων φυσικών ή νομικών προσώπων, οντοτήτων ή φορέων λόγω της κατάστασης στη Σομαλία (ΕΕ L 105 της 27.4.2010, σ. 1).